text: Tour de France 2023
  
  publiceret: 2023-07-23 23:51:03+02:00
  Tour de France 2023 var den 110. udgave af verdens største og hårdeste etapeløb. Det blev afviklet i perioden 1. juli 2023-23. juli 2023. Der deltog 22 hold med otte ryttere på hvert hold – i alt 176 ryttere, heriblandt flere danske ryttere. 150 ryttere gennemførte løbet. Jonas Vingegaard vandt løbet for andet år i træk.
  Løbet havde en distance på i alt 3.404,6 km og bestod af 21 etaper. De første tre etaper fandt sted i Baskerlandet i Spanien. Første etape kørtes i Bilbao, mens løbets sidste etape traditionen tro sluttede på Champs-Élysées i Paris.
  Siden 1954 er Tour de France ofte startet uden for Frankrig (i 2022 i Danmark). Det var anden gang i Tourens historie, at starten gik i den spanske del af Baskerlandet; første gang var i 1992 i San Sebastián. I 2023 var det desuden 25. gang, at løbet startede uden for Frankrig.
  Tour de France 2023 bestod af 8 flade etaper, 4 bakkede etaper, 8 bjergetaper og 1 enkeltstart. Der var indlagt to hviledage i løbet.
  Den samlede præmiesum i Tour de France 2023 var på 2,3 millioner euro (ca. 17 millioner kroner). Heraf gik de 500.000 til den samlede vinder af løbet.